Arminius
Store norske leksikon,Historie,Verdens historie og samtidshistorie,Europa,Romerrikets historie,Biografier i Romerrikets historie
Arminius var en germansk leder av cheruskerfolket og er i tysk tradisjon kjent som Hermann der Cherusker. Han hadde i sin ungdom tjent i den romerske hæren, og var for sin innsats blitt belønnet med borgerrett og ridderverdighet. Ved sin hjemkomst stilte han seg i spissen for en reisning mot romerne i år 9 evt., som ble innledet med et overraskende overfall mot romerhæren under kommando av Quintilius Varus i Teutoburgerskogen. Nederlaget medvirket til at Augustus trakk grensen mot germanerne tilbake fra Elbentil Rhinen. Et romersk felttog mellom 11 og 16 evt. endte ikke med ytterligere anneksjon, og keiser Tiberius kalte til slutt feltherren Germanicus tilbake. Arminius beseiret så den romerskvennlige markomannerhøvdingen Marbod, men ble i år 21 myrdet av slektninger, som beskyldte ham for å strebe etter kongemakten.
Etter at Velleius' og Tacitus' skrifter ble funnet og publisert fra slutten av 1400-tallet, ble Arminius gjenoppdaget og hyllet som «Germanias befrier». Spesielt ble han et viktig symbol for tysk frihetskamp etter Napoleons okkupasjon. I 1830-årene påbegynte man et stort monument over ham som stod ferdig i 1875 på Grotenburg i Teutoburgerskogen, der man antok at Varus-slaget hadde stått. Det såkalte Hermannsdenkmal er en 26 meter høy figur på en 30 meter høy sokkel. Les mer i Store norske leksikon Teutoburgerskogen Tyskland Romerrikets historie